《寄题材夏时甫晓山亭诗》
宋代·袁甫

夏君人中英，讷斋天下士。
襟期修篁友，节操孤松比。
大书晓山扁，山色来棐几。
爱此朝气爽，未明搅衣起。
讷斋我妇翁，颇曾窥涯涘。
结交折辈行，逢人说夏子。
因读晓山吟，令我慨生死。
人世亦何为，仕宦聊尔尔。
熟知死不朽，香比名垂祀。
此人不复得，此诗谁能似。
时甫盍刻石，方山可对峙。

作者简介：庆元府鄞县人，字广微。袁燮子。少承家学，又受业于杨简。宁宗嘉定七年进士。为秘书省正字，奏称内外局势可惧，请严守帅之选，兴屯田之利。迁校书郎，又言边事之病在内不在外。历任监司及州府官，所至兴利除弊。入为中书舍人，屡奏边事当以上流为急，议和恐误事。累官至权兵部尚书、兼吏部尚书。卒谥正肃。有《蒙斋集》等。